આ તમામ વિગતો નરેગાની વેબસાઈટ ઉપર પણ ઓનલાઈન દર્શાવાઈ છે છતાં તંત્ર પણ જાણે અજાણ હોય તેમ વર્ષોથી આવા બે બે કાર્ડ ધારકોને નામે કામો ફાળવી રોજગારીના નાણાં બંને જુદા જુદા ખાતાઓમાં જમા કરી રહ્યું છે. સ્થાનિકોમાં ઉઠેલી ફરિયાદોને આધારે મનરેગાના કામના સ્થળોએ પીવાના પાણી, પ્રાથમિક સારવાર જેવી સુવિધાઓનો પણ અભાવ જોવા મળે છે. ત્યારે સ્થાનિક વહીવટદારો અને તાલુકા પ્રોજેક્ટ અધિકારીઓ દ્વારા પણ આંખ આડા કાન કરી સમગ્ર મામલે ચૂપકિદી સેવાઈ રહી છે. વહીવટી તંત્ર દ્વારા આંખો બંધ કરી જોબકાર્ડ ફાળવી દેવાતાં આવા કામદારોની તપાસ થાય તેવી લોકમાંગ પ્રવર્તી રહી છે.